પાઘડી સાથે જોડાયેલો એવો જ એક બીજો પ્રસંગ અમારા ભાલ પંથકના ગોયાભાઇ કણબીનો છે. આમ તો કરકસરિયા જીવ પણ પાઘડી બાંધવાની કળાનો કસબ એમને નાનપણથી જ વરેલો. વરરાજા પરણવા જાય કે કોઇ ગામ ગામતરે જાય ત્યારે પાઘડી બંધાવવા ગોયાભાઇ પાસે જ આવે. એમની બાંધેલી પાઘડીનો હાથમાંથી છુટ્ટો ઘા કરો તો ય એનો એકેય આંટો ઉકલે નહીં. ફાટલતૂટલ પાઘડીને ગોપીને એવી સરસ બાંધે કે જોનાર ભૂલભૂલામણીમાં પડી જાય, પાઘડી નવી છે કે જૂની!